Leyli və Məcnun

Leyli və Məcnun (, , ) — Yaxın Şərq xalqlarının folklorunda geniş yayılmış dastan-rəvayətdir. Tarixi hadisələrə əsaslanan rəvayət VII əsrdə müasir Səudiyyə Ərəbistanı ərazisində yaşamış Qeys ibn Muləvvəh adlı gəncin həyatı və Leyli adlı qıza olan nakam sevgisindən bəhs edir.

Leyli və Məcnunun faciəvi hekayəsi Yaxın Şərq və Cənubi Qafqaz xalqlarının mədəniyyətinə əhəmiyyətli təsir göstərmişdir. 1186-cı ildə Nizami Gəncəvi həmin rəvayət əsasında ilk dəfə poema yazmışdır. Leyli və Məcnun mövzusu Azərbaycan bəstəkarı Üzeyir Hacıbəyovun eyni adlı operasında öz əksini tapmışdır. Azərbaycan poeziyasının klassiki Məhəmməd Füzuli də 1536-cı ildə Leyli və Məcnun mövzusunda Azərbaycan dilində poema yazmışdır.

2023-cü ildə XXI əsrin ədəbi hadisəsi olan Azərbaycan yazıçısı Vahid Məmmədlinin “Leyli və Məcnun” romanı çap olundu. Bu dastanın motivləri əsasında yazılmış roman həm bu mövzüda nəsrlə yazılmış ilk əsər, həm də dünya fəlsəfə və sufizm tarixində yeni "Eşq dini fəlsəfəsi"nin əsasını qoyan bir əsər kimi oxucuların diqqətini cəlb etmişdir.

Leyli və Məcnun mövzusuna sufi və bəhai müəlliflərin əsərlərində də rast gəlinir.

 Məzmun 
Bəni-Amir tayfasından olan gənc bədəvi-şair Qeys ibn Muləvvəh həmin sülalədən olan Leyli əl-Amiriyyə adlı qıza aşiq olur. Qeys Leyliyə sevgisini ifadə edən şeir və nəğmələr yazır. Qeys Leylinin atasından qızını ona ərə verməyi xahiş etdikdə, ata bunun qəbilə qaydalarına zidd olmasına əsaslanaraq,buna razı olmur və etiraz edir. Bundan sonra Leylini başqa bir adama ərə verilir.

Leylinin ərə verilməsini öyrənən Qeys qəbiləsini tərk edərək səhrada yaşamağa başlayır. Yaxınları onu evə qayıtmağa razı sala bilmədikdə, səhraya yemək aparmağa başlayırlar. Bəzən Məcnunu səhrada özü-özünə Leyli haqqında şeir oxuyan, bəzən də qum üstündə yazan görürlər.

Əri ilə İraqa köçən Leyli, qısa müddət sonra burda vəfat edir. Bi neçə il sonra (688-ci ildə) Məcnunu da naməlun qadın məzarı üstündə ölmüş vəziyyətdə tapırlar. Qəbir daşı üzərində Məcnun son üç beytini yazmış olur.

Rəvayətdə Qeysin səhrada yaşamağa başlamasından sonra başına gələn hadisələr də təsvir olunur. Qeys şerlərin böyük bir hissəsini hələ ağlını itirməmişdən əvvəl yazmışdı. Sevgidən ağlını itirən Qeysi, insanlar "Məcnun Leyli" ( — "Leyli tərəfindən dəli edilmiş") və ya sadəcə "Məcnun" adlandırmağa başlayırlar.

 Tədqiqi və təsiri 
İki gəncin nakam məhəbbəti haqqında dastanın süjet motivləri hələ qədim zamanlardan ərəb şifahi ədəbiyyatında mövcud olmuşdur. Həmin rəvayətlər toplu halda olmasa da, təzkirə müəllifləri tərəfindən yazıya köçürülmüşdür. Sovet alimi akademik İ.Y.Kraçkovski onları geniş təhlil və şərh etmişdir.Azərbaycan ədəbiyyatı tarixi, I cild, Bakı, 1969, səh. 230–231 Prof. Y.E.Bertels bu süjetin şərq xalqları folklorundakı variant və motivlərinin bütövlükdə öyrənilmədiyini qeyd edir.Y. Bertels – Nizami və Füzuli, Moskva, 1962, səh.230–231 Professor Q. Cahani isə qeyd edir ki, Bertels "Hicazinin məşhur məlumatına əsaslanaraq rəvayətin ərəblərdən əvvəl başqa xalqlarda olması"nı nəzərdə tutmuşdur.Q. Cahani – Azərbacan ədəbiyyatında Nizami ənənələri, Bakı,Elm, 1979, səh. 21 Akademik H. Araslı "Leyli və Məcnun" mövzusundan bəhs edən bir çox ərəb alimlərinin fikirlərini tədqiqata cəlb edərək, Leyli və Məcnun haqqında rəvayətlərin xalq poeziyasında yaranıb müxtəlif variantlarla intişar etdiyini göstərir.H. Araslı – Şərqdə "Leyli və Məcnun" əsərləri, Nizami (I kitab), Bakı, 1940, səh. 291 H. Araslı Hicazi və Dunayevskinin "Leyli və Məcnun" süjetinin hələ e.ə. VI əsrdə Babilistanda geniş yayılması fikrinə ehtiyyatla yanaşaraq, bu kitabələrlə yaxından tanış olan alimlərin belə bir abidəyə təsadüf etmədiklərini göstərir. Alim, dastanın Əməvilər dövründə yarandığı fikrinə haqq qazandırır.H.Araslı, səh. 292

Rəvayət ərəb folklorundan fars ədəbiyyatına keçmişdir. Leyli və Məcnun mövzusunda ilk müstəqil əsər yaradan şair Nizami Gəncəvi olmuşdur. Bu əsəri ilə fars dilli ədəbiyyata ciddi təsir etmiş Nizamidən sonra, bir çox şairlər rəvayəti öz baxışlarına uyğun müxtəlif variantlarda qələmə almışlar.

Nizaminin təsvirində Leyli və Məcnun məktəbdə bir-birini görərək aşiq olurlar. Lakin ailələri arasında olan düşmənçiliyə görə vüsala çata bilmirlər və Leyli başqa bir adama ərə verilir.

Ərəb ənənəsində Leyli və Məcnunun eşqi "bakirə" adlandırılır, yəni, sevgililər heç vaxt bir-biri ilə nigaha girməmiş və bir yatağı bölüşməmişlər. Bu motiv, "Qeys və Lübna", "Qutair və Azza", Mərvə və Məcnun əl-Faransi", "Əntər və Abla" kimi başqa rəvayətlərin də süjeti üçün əsas rol oynamışdır.

 İncəsənətdə 
 Bədii ədəbiyyatda 
220px|thumb|right|Gəncədə "Leyli və Məcnun" heykəli
220px|thumb|right|Nizami metrostansiyasının vestibülündə "Leyli və Məcnun" mozaik pannosu
 Leyli və Məcnun — Nizami Gəncəvinin poeması.
 Leyli və Məcnun — Əmir Xosrov Dəhləvinin poeması.
 Leyli və Məcnun — Əbdürrəhman Caminin poeması.
 Leyli və Məcnun — Əlişir Nəvainin poeması.
 Leyli və Məcnun — Məktəbi Şirazinin poeması.
 Leyli və Məcnun — Abdullah Hatifinin poeması.
 Leyli və Məcnun — Həqiri Təbrizinin poeması.
 Leyli və Məcnun — Məhəmməd Füzulinin poeması
 Leyli və Məcnun — Əndəlib Qaracadağinin poeması.
 Leyli və Məcnun — Şəkərim Kudayberdiyevin poeması.
 Leyli və Məcnun — Mirzə Məhəmməd Hadi Rusvanın dramı.
 Leyli və Məcnun — Xurşidin poeması.
 Leyli və Məcnun — Nəcatinin romanı.
 Leyli və Məcnun (roman) — Vahid Məmmədlinin romanı.

 Musiqi 
 Leyli və Məcnun — Üzeyir Hacıbəyovun operası.
 Leyli və Məcnun — Qara Qarayevin simfonik poeması (1947).
 Simfoniya № 24 ("Məcnun"), Op. 273 (1973), solo tenor, skripka, xor və kamera orkestrı üçün — Alan Hovannesin simfoniyası.
 Leyli və Məcnun — Sergey Balasanyanın musiqisi əsasında Kasyan Qoleyzovski trəfindən hazırlanmış balet (1964).
 Leyli və Məcnun — Qara Qarayevin baleti (1969)

 Kinematoqrafiya 

 Leyli və Məcnun — 1936-cı ildə çəkilmiş İran filmi.
 Leyli və Məcnun — 1960-cı ildə çəkilmiş Tacikistan SSR filmi.
 Leyli və Məcnun — 1961-cı ildə çəkilmiş Azərbaycan SSR filmi.
 Leyli və Məcnun — 1976-cı ildə çəkilmiş Hindistan filmi.
 Leyli və Məcnun — 1996-cı ildə çəkilmiş Azərbaycan filmi.

 Populyar mədəniyyətdə 
"Leyli və Məcnun" mövzuları Bakı metropoliteninin Nizami metrostansiyası (bax: Nizami metrostansiyasının mozaikaları) və Daşkənd metropoliteninin Əlişir Nəvai metrostansiyasının interyer tərtibatında istifadə edilmişdir.

Sevgi əfsanəsi Erik Kleptonu Layla and Other Assorted Love Songs albomuna daxil olan "Layla" mahnısının yazılmasına ilhamlandırmışdır. Mahnı və albomun adı "Leyli" adından götürülmüşdür.

 Həmçinin bax 
 Azərbaycan ədəbiyyatı
 Fars ədəbiyyatı
 Ərəb ədəbiyyatı

 İstinadlar 

 Ədəbiyyat 




 Xarici keçidlər 

Kateqoriya:Ərəb ədəbiyyatı
Kateqoriya:Orta əsrlər əfsanələri
Kateqoriya:Leyli və Məcnun
Kateqoriya:Romantika
Kateqoriya:Uydurma duetlər